作者：吴文英
词牌/韵律：夜合花

paragraphs: 柳暝河桥，莺晴台苑，短策频惹春香。
当时夜泊，温柔便入深乡。
词韵窄，酒杯长。
翦蜡花、壶箭催忙。
共追游处，凌波翠陌，连棹横塘。
十年一梦凄凉。
似西湖燕去，吴馆巢荒。
重来万感，依前唤酒银罂。
溪雨急，岸花狂。
趁残鸦、飞过苍茫。
故人楼上，凭谁指与，芳草斜阳。

标签：宋词三百首